
VJERSKE PROCESIJE I HODOČAŠĆA U ĐAKOVAČKOJ ILI 
BOSANSKOJ I SRIJEMSKOJ BISKUPIJI U SVJETLU CRKVENO- 
DRŽAVNIH ODNOSA OD 1945. DO 1960. GODINE 


Slađana JOSIPOVIĆ BATOREK, Osijek 


U radu je prikazan odnos komunističkih vlasti u Jugoslaviji prema 
vjerskoj praksi na području Đakovačke i Srijemske biskupije na 
primjeru održavanja vjerskih procesija i hodočašća. Budući su 
vjerske slobode ponajprije ovisile o državnoj politici prema 
Katoličkoj crkvi u cjelini, u uvodom su dijelu prikazani glavni 
ideološki i politički aspekti crkveno-državnog sukoba u Jugoslaviji 
nakon 1945. godine. Središnji dio članka bavi se okolnostima u 
kojima su se procesije i hodočašća održavala, problemima na koje 
se nailazilo prilikom njihova organiziranja te nastojanjima državnih 
vlasti da u što većoj mjeri ograniče takve oblike pučke religioznosti, 
koji su svojom masovnošću predstavljali i svojevrstan društveni 
događaj. S druge strane, vidljivo je i kako je Katolička je crkva u 
svom djelovanju ponajviše inzistirala upravo na takvim masovnim, 
vanjskim izrazima religioznih osjećaja, koji su trebali predstavljati 
odraz unutrašnjeg raspoloženja i prenijeti poruku nepokolebljivosti 
kršćanskog duha u okolnostima visoke zaoštrenosti crkveno- 
državnih odnosa. 


KLJUČNE RIJEČI: vjerska praksa, procesije, hodočašća, vjerske 
slobode, Đakovačka i Srijemska biskupija, Narodna Republika 
Hrvatska. 


Uvod 


U istraživanju  crkveno-državnih odnosa na području komunističke 
Jugoslavije, kao i proučavanju vjerskih sloboda unutar komunističkog 
sustava, nezaobilazan aspekt predstavlja i ispitivanje određenih kategorija 
vjerske prakse, kao što su sudjelovanje u različitim crkvenim obredima i 
svečanostima: krštenju, krizmi, crkvenom vjenčanju,  hodočašćima, 
procesijama, misi i sl., na temelju kojih možemo dobiti konkretnije podatke 

o intenzitetu i vitalnosti religijskog života pojedinog društva. Iako je 
Ustavom Federativne Narodne Republike Jugoslavije (FNRJ) iz 1946. 
godine i kasnijim Zakonom o pravnom položaju vjerskih zajednica 
donesenim 1953. godine, vjernicima u Jugoslaviji zajamčeno slobodno 
ispovijedanje vjere i sudjelovanje u vjerskim obredima, mnogi primjeri 
kršenja osnovnih ljudskih i građanskih prava govorili su o izuzetno niskom 
stupnju vjerskih sloboda, što se ponajbolje očitovalo u odnosu 
komunističkih vlasti prema uobičajenim i gotovo svakodnevnim vidovima 
vjerske prakse. Kako je zbog njene izrazite vanjske forme religijsku praksu i 
njene obrede bilo najlakše uočiti i pratiti, komunističke su vlasti utjecaj 
Katoličke crkve na stanovništvo tumačili upravo na osnovu njihova 
sudjelovanja u različitim crkvenim obredima i svečanostima. U uvjetima 
odvojenosti crkve od države i nametanja komunističkog i ateističkog 
svjetonazora u cjelokupnom društveno-političkom životu, Katolička je 
crkva u svom djelovanju ponajviše inzistirala na tim vanjskim izrazima 
religioznih osjećaja, koji su trebali predstavljati odraz unutrašnjeg 
raspoloženja i prenijeti poruku nepokolebljivosti kršćanskog duha. 
Sudjelovanje Crkve u gotovo svim važnijim životnim događajima 
pojedinca, od rođenja do smrti, komunističke su vlasti nastojale suzbiti 
nametanjem alternativnih rješenja, kako bi se ,kultu čovjeka“ pružila 
odgovarajuća pažnja koju zahtijeva u određenim trenutcima, ali ujedno i 
smanjio utjecaj crkve i svećenstva.“ Javne i nerijetko izuzetno dobro 
posjećene vjerske manifestacije komunističkom su režimu bile jasan znak 
privrženosti Katoličkoj crkvi, pa se u skladu s tumačenjem religije kao 
privatne stvari pojedinca“ i takve oblike javnog izražavanja vjerskih 
osjećaja nastojalo zabraniti ili barem svesti unutar zatvorenog kruga crkve, 
što se ponajbolje očitovalo prilikom organiziranja procesija i hodočašća. 
Utjecaj Katoličke crkve među narodom, vlasti su nastojale utvrditi i 
praćenjem rasta ili pada u odlascima na sv. Misu, osobito u veće blagdane, 
obavljanju obreda crkvenog vjenčanja i krštenja te ostalih sakramenata, a 
slučajevi njihova prakticiranja među članstvom Komunističke partije 
Jugoslavije (KPJ)/Komunističke partije Hrvatske (KPH) bili su jedan od 
najčešćih povoda za izricanje različitih partijskih opomeni i kazni. 

Na koji su se način komunističke vlasti odnosile prema religijskoj praksi 
katoličkih vjernika na području Đakovačke i Srijemske biskupije ponajbolje 
se može prikazati na primjeru održavanja različitih procesija i hodočašća, 
koji su kao jedan od najznačajnijih oblika pučke religioznosti svojom 
masovnošću predstavljali i svojevrstan društveni događaj. U tom smislu, 
njihovo održavanje uvelike je ovisilo i o trenutnim društveno-političkim 
prilikama, koje su u razdoblju komunističkog režima bile izrazito 


' Hubert Knoblauch, Sociologija religije, Zagreb 2004., str. 101. 

* Ivan Medved, Katolička crkva na području Narodnog odbora kotara Slavonski 
Brod u dokumentima Kotarskog komiteta SKH (KPH) Slavonski Brod 1945.-1960. 
Scrinia Slavonica, br. 6, Slavonski Brod 2006., 762-763. 

nepovoljne prema takvim oblicima javnog i masovnog iskazivanja vjersko- 
ideoloških osjećaja. Kako bi spriječili ili barem ograničili takva velika 
okupljanja vjernika, komunističke su vlasti odredile da vjerske manifestacije 
koje se održavaju u jednom mjestu nije potrebno prijavljivati, dok su se 
hodočašća ili vjerski kongresi morali, prema Zakonu o udruženjima, 
zborovima i drugim javnim skupovima, prijaviti nadležnom odsjeku 
unutrašnjih poslova pri Narodnom odboru (NO).* Odredba Ministarstva 
unutrašnjih poslova Narodne Republike Hrvatske (NRH) o ograničenju 
organiziranja vjerskih skupova, odluku o njihovom održavanju prepustila je 
lokalnim vlastima, koje su, kao i u slučajevima odlučivanja o nekim drugim 
oblicima vjerskog djelovanja u biskupiji, svoju partijsku i političku revnost 
dokazivale donošenjem negativnih rješenja i zabranjivanjem tradicionalnih 
vjerskih hodočašća. 

Vremensko razdoblje obuhvaćeno ovim člankom obilježeno je djelovanjem 
dvojice biskupa - Antuna Akšamovića* i Stjepana Biuerleina", koji su u 


* Nadbiskupijski arhiv Đakovo (dalje: NAĐ), Fond Biskupske kancelarije (dalje: 
Fond BK), 1340/1946 (1. kolovoza 1946.). 

* Antun Akšamović rođen je u Garčinu pokraj Slavonskog Broda 1875. godine. 
Pučku školu završio je u rodnom mjestu, a gimnaziju u Vinkovcima, gdje je i 
maturirao. Studij bogoslovije završio je u Đakovu, gdje je i zaređen 1899. godine. 
Prvu službu, onu kapelansku, obnašao je u Drenju, a zatim u Đakovu. U razdoblju 
od 1901. do 1920. godine obnašao je razne službe — prefekta Dječačkog sjemeništa 
u Osijeku, profesora Visoke bogoslovne škole za moral i pastoral, ekonoma 
sjemeništa, člana Biskupske konzistorije te rektora Biskupskog bogoslovnog 
sjemeništa. Đakovačkim biskupom imenovan je 11. lipnja 1920. godine, a posvećen 
po zagrebačkom nadbiskupu Antunu Baueru 29. lipnja 1920. godine. Tri godine 
kasnije, Akšamović je na upravu, kao apostolski administrator, dobio i dva dekanata 
sjeverne Slavonije, koji su do tada bili sastavni dijelovi Pečuške biskupije. Tijekom 
Drugog svjetskog rata razriješen je dužnosti rezidencijalnog biskupa i imenovan 
apostolskim administratorom Đakovačke i Srijemske biskupije. Djelomično je 
umirovljen u lipnju 1951. godine kada mu je dodijeljen pomoćni biskup Stjepan 
Bi4uerlein. Umro je u Đakovu 7. listopada 1959. godine u 84. godini života, nakon 
60 godina svećeništva i gotovo 40 godina biskupovanja. NAĐ, Fond BK, 
1561/1959. 

* Stjepan Biuerlein, rođen je u Babinoj Gredi, 3. kolovoza 1905. a preminuo u 
Đakovu 9. kolovoza 1973. u 68. godini života. Bogosloviju je završio u Đakovu, 
adiplomirao teologiju 1937. u Zagrebu. Od 1929. službovao je kao svećenik u 
raznim mjestima Đakovačke i Srijemske biskupije. Na molbu biskupa Antuna 
Akšamovića, papa Pio XII. je dekretom od 15. lipnja 1951. postavio Stjepana 
Biuerleina za pomoćnog biskupa za vršenje crkvenih poslova u Đakovačkoj i 
Srijemskoj biskupiji. Bauerlein je primio biskupski red 29. lipnja 1951. 
uđakovačkoj stolnoj crkvi. Crkveni obred posvete obavio je beogradski nadbiskup 
Josip Ujčić. Kao biskup Biuerlein je djelovao izrazito pastoralno a na Visokoj 
bogoslovnoj školi u Đakovu osnovao je Katehetski institut. U biskupskom dvoru u 
Đakovu osnovao je Dijecezanski muzej sakralne umjetnosti. Objavljivao je radove 
iz područja katehetike, crkvene povijesti i odgoja. Nakon smrti biskup Akšamovića 

odnosu prema državnim vlastima zauzimali dijametralno suprotstavljena 
stajališta. Dok je biskup Akšamović bio jedan od rijetkih katoličkih biskupa 
koji je nakon 1945. godine izrazio spremnost za suradnjom s državnim 
vlastima, zbog čega je od iste bio i simpatiziran, njegov pomoćni biskup i 
kasniji nasljednik biskup B4uerlein nije bio sklon suradnji i kontaktima s 
komunističkim vlastima, a osobito traženju određenih ustupaka za svoju 
biskupiju, što je biskup Akšamović nerijetko činio.“ Na koji se način odnos 
dvojice biskupa kao predstavnika Katoličke crkve na području Đakovačke i 
Srijemske biskupije i državnih vlasti odrazio ,,na terenu“, bit će vidljivo i na 
primjeru održavanja vjerskih procesija i hodočašća u nastavku članka. 


Ideološki i politički uzroci crkveno-državnog sukoba u Jugoslaviji 
nakon 1945. godine 


Okolnosti održavanja vjerskih procesija i hodočašća, kao i izražavanje 
ostalih vidova vjerske prakse na području Đakovačke i Srijemske biskupije, 
bilo je u uskoj vezi s poslijeratnom državnom politikom prema Katoličkoj 
crkvi u cjelini, što će rezultirati dugogodišnjim sukobima na crkveno- 
državnoj razini, čiji će intenzitet dijelom oslabjeti tek sredinom 60-ih 
godina. 

Uzroke crkveno-državnog sukoba ponajprije treba tražiti u nepremostivim 
ideološkim razilaženjima između Katoličke crkve i KPJ, odnosno dvaju 
ideološki različitih shvaćanja svijeta: religijskog i ateističkog. Tumačenjem 
religije kao glavnog ideološkog oruđa eksploatatora u borbi protiv 
potlačenih masa i protiv oslobođenja čovjeka, komunisti su nastojali religiju 
učiniti privatnom stvari svakog pojedinca. Za KPJ religija i vjerske 
zajednice predstavljale su ostatke starog društvenog poretka, koji nastoje 
onemogućiti širenje komunizma, a vjerske razlike, kao i one nacionalne, 
prema njihovu tumačenju, mogu dovesti jedino do novih nacionalno- 
vjerskih sukoba. Osim toga, religija je za komunističku ideologiju 
predstavljala ,,laž, magičnu pseudonauku, transcedentnu metafiziku, koja 
sobom nosi kompletno pogrešnu moralnost.“ Umjesto tog lažnog, 
neznanstvenog pogleda na svijet komunisti su nastojali promovirati novi 
sustav vrijednosti koji se temeljio na kreativnosti, humanosti, proleterskom 
internacionalizmu, socijalističkom patriotizmu i ljubavi prema radu.“ 


1959. godine posvećen je za rezidencijalnog biskupa Đakovačke i Srijemske 
biskupije. Hrvatska enciklopedija, sv. 1, A-Bd, Zagreb 1999., str. 665. 

“ O navedenoj problematici detaljnije vidi u: Slađana Josipović, Odnos 
komunističkog režima prema Katoličkoj crkvi u Đakovačkoj ili Bosanskoj i 
Srijemskoj biskupiji u vrijeme biskupa Antuna _Akšamovića (1945.-1959.). 
Doktorska disertacija, Sveučilište u Zagrebu 2010. 

" Zdenko Radelić, Hrvatska u Jugoslaviji 1945.-1991. Od zajedništva do razlaza, 
Zagreb 2006., str. 98-99; Radmila Radić, Država i verske zajednice 1945.-1970., 
Beograd 2002., str. 108,116. 

S druge strane, ni Katolička se crkva nije mogla pomiriti s činjenicom da je 
na vlasti politički sustav koji počiva na programatskim načelima 
komunističke, samim time i ateističke ideologije i koji je svog velikog uzora 
imao u komunističkom režimu u SSSR-u, gdje je obračun s vjerskim 
zajednicama od prvog dana bio nemilosrdan. Stav Katoličke crkve prema 
komunizmu kao društveno-političkom uređenju prvi je puta javno iznesen u 
poslanicama pape Pia XI. Quadragesimo anno (1931.) i Divini Redemptoris 
(1937.). U prvoj poslanici papa Pio XI. zaključuje kako ,,nitko ne može biti 
čestiti katolik i pravi socijalista“ dok u potonjoj ističe da je komunizam zlo i 
da mu nikakvu pomoć ne smije pružiti onaj koji je pozvan da brani 
kršćanstvo i građanski poredak. Vodeći se ovom poslanicom, stav većine 
katoličkih biskupa u Hrvatskoj prema partizanskom pokretu, započetom i 
organiziranom od strane KPJ, bio je izrazito negativan. 

Osim nastojanja da se učvrsti kao jedini ideološki autoritet, KPJ imala je 
zadatak da i na političkom polju osigura apsolutnu koncentraciju vlasti u 
svojim rukama, opravdavajući to zaštitom tekovina oslobodilačkog rata, 
revolucije i izgradnje socijalizma. Kao i komunističke partije u svim 
zemljama Istočne Europe, tako je i KPJ po dolasku na vlast u svojim 
rukama držala osnovne izvore političke moći — zakonodavstvo, državnu 
upravu, gospodarstvo, školstvo, medije, policiju i vojsku. Država je 
predstavljala instrument preko kojeg je KPJ provodila svoju politiku, a 
budući je sovjetski model, koji je bio uzor svima europskim komunističkim 
partijama, držao da su komunizam i religija nespojivi, njeno uklanjanje bio 
je jedan od glavnih zadataka države.'“ Postojanje bilo kakve oporbe bilo je u 
potpunosti onemogućeno strogim partijskim nadzorom i brojnim zakonskim 
zabranama. Međutim, vrlo se brzo ispostavilo da je Katolička crkva, kao 
jedina ustanova koja je nezavisno djelovala odvojena od države, vrlo 
pogodno mjesto za okupljanje alternativnih političkih struja, a s vremenom 
je, kao simbol otpora komunističkom režimu, postala utočište i onima koji 
je do tada nisu religiozno doživljavali. U strogo centraliziranom, 
jednopartijskom sustavu, Katolička je crkva bila jedina vjerska zajednica 
koja je javno i učestalo iznosila svoja neslaganja s politikom i naravi novog 
režima, što je otežavalo održavanje potpune komunističke dominacije u 
društvu. Suočene s mogućnošću stvaranja opozicije u okrilju Katoličke 
crkve, komunističke su vlasti raznim metodama nastojale Crkvu staviti na 
margine društvenih zbivanja i umanjiti njen utjecaj u društvu. Pri tome su 


Šš Miroslav Akmadža, Katolička crkva u H rvatskoj i komunistički režim 1945.-1966., 
Rijeka 2004., str. 8.; Radelić, Hrvatska u Jugoslaviji, str. 98.; Boris Vučković, 
Srđan Vrcan, Raspeto katoličanstvo, Zagreb 1980., str. 27. 

* Nada Kisić-Kolanović, Pravno utemeljenje državnocentralističkog sistema u 
Hrvatskoj 1945.-1952. godine. Časopis za suvremenu povijest (dalje: ČSP), br. 1, 
Zagreb1992, str. 49. 

I Radić, Država i verske zajednice, str. 118-119. 

morali voditi računa o činjenici da se Crkvu neće moći podvrgnuti kontroli 
uobičajenim političkim i policijskim sredstvima zbog njenog velikog 
utjecaju i ugleda koji je uživala u narodu, kao vjerska i javna ustanova u 
području obrazovanja i karitativnog rada.!! 

Sukobe na crkveno-državnoj razini vlasti su objašnjavale željom za vlasti, 
pohlepom i nespremnošću Katoličke crkve da prihvati suvremena, 
demokratska shvaćanja odnosa između crkve i države te gubitkom 
povlaštenog položaja u društvu, što je dovelo do ispoljavanja ,,ratobornog 
katolicizma“. Također je često isticana podložnost katoličkih biskupa 
Vatikanu, koji su tradicionalno antikomunistički raspoloženi i zbog toga 
neskloni stvaranju i održavanju državne zajednice Jugoslavena, a ujedno 
podržavaju i talijansku imperijalističku politiku.“ No, najčešći oblik 
pokušaja diskreditacije Katoličke crkve u međunarodnoj i domaćoj javnosti 
bio je povezivanje s ustaškim režimom u razdoblju Nezavisne Države 
Hrvatske (NDH) od 1941.-1945. godine. Prema stavu vlasti, cijela se 
Katolička crkva u razdoblju rata kompromitirala stavivši se izravno ili 
neizravno u službu okupatora, čime se dokazala kao protunarodna i 
protudržavna organizacija, a njezinom podrškom vlastima NDH, režim je 
dobio legitimitet u narodu kakav, uz pomoć nacizma i fašizma, nikada ne bi 
osvojio. Cilj tih optužbi bio je potpuna kompromitacija ne samo pojedinih 
svećenika, nego cijele Katoličke crkve kao ustanove i suzbijanje ,,hrvatskog 
nacionalizma“, koji je prema komunističkom tumačenju, najveće poticaje 
dobivao upravo iz vrha Katoličke crkve. 

Najodgovornijom osobom iz redova katoličkog klera vlasti su smatrale 
zagrebačkog nadbiskupa i predsjednika Biskupske konferencije Alojzija 
Stepinca, što potvrđuju i riječi kasnijeg glavnog tužitelja Hrvatske Jakova 
Blaževića da je NDH tvorevina Vladka Mačeka i Alojzija Stepinca. 
Njegove službene posjete ustaškim dužnosnicima, koje su prije svega bile 
odraz tisućljetne politike Katoličke crkve uvažavanja i suživota s državnim 
vlastima pod parolom ,,Bogu Božje, a caru carevo“, za komunistički je 
režim bio očiti dokaz podrške okupatorskom režimu i protunarodnog 
djelovanja. Njegova nespremnost, kao i većine biskupa u Hrvatskoj, da se 
podvrgnu komunističkom diktatu, bila je izravan povod za nemilosrdan 


! Radelić, Hrvatska u Jugoslaviji, str. 99; Radelić, Križari. Gerila u Hrvatskoj 
1945.-1950., Zagreb 2002., str. 129; Kisić-Kolanović, Problem legitimiteta 
političkog sustava u Hrvatskoj nakon 1945., ČSP, br. 3, Zagreb 1992., str. 177-178; 
Marijan Jurčević, Crkva u razdoblju komunističke vladavine — Iskustva koja mogu 
biti korisna u novim prilikama, Riječki teološki časopis, br. 1, Rijeka 1998., str. 19. 
!? Branko Petranović, Momčilo Zečević, Jugoslavija 1918.-1988. Tematska zbirka 
dokumenata, Beograd  1988., str.  776.; Branko Petranović, = Aktivnost 
rimokatoličkog klera protiv sređivanja prilika u Jugoslaviji (mart 1945 — septembar 
1946), Istorija XX. veka, Zbornik radova V, Beograd 1963., str. 263, 266.; Viktor 
Novak, Magnum Crimen. Pola vijeka klerikalizma u Hrvatskoj, Zagreb 1948., 
Predgovor Jakova Blaževića, XVII. 


POVIJESNI ZBORNIK, 5 (2012.), str. 5-17 


obračun s Crkvom, koji je bio obilježen optužbama za suradnju s 
okupatorom, neprijateljsku promidžbu, sabotažu, podupiranje križarskog 
pokreta'?, pa čak i sudjelovanje u istom.'* Jedan od iznimno važnih povoda 
za diskreditaciju nadbiskupa Stepinca bio je i njegov nepopustljiv stav 
prema prijedlogu vlasti da se Katolička crkva u Hrvatskoj odvoji od 
Vatikana i stvori jedna ,nacionalna“ crkva, kako bi se na taj način ostvarila 
potpuna kontrola države nad Crkvom. 

Navedeni politički momenti u odnosima između Katoličke crkve i 
komunističkog režima u Jugoslaviji jasno ukazuju na činjenicu da priroda 
njihova sukoba ne proizlazi isključivo iz neizbježnog suprotstavljanja dvaju 
ideološki različitih shvaćanja svijeta: ateističkog i religijskog. Unatoč 
nepobitnim ideološkim razilaženjima, koja su bez sumnje bila važan 
čimbenik u crkveno-državnim odnosima, političke pretpostavke sukoba 
imale su daleko veći utjecaj u određivanju državne politike prema 
Katoličkoj crkvi. Komunistička kritika religije u Jugoslaviji svodila se prije 
svega na rješenje problema lojalnosti crkve postojećem režimu, odnosno 
nije bila toliko zainteresirana za pitanje vjerskog života koliko za pitanje 
političkog djelovanja crkve. U prilog tome govori i činjenica da su se odnosi 
između komunističkih vlasti i drugih vjerskih zajednica (npr. Srpska 
pravoslavna crkva, islamska zajednica, protestantske crkve...), koje nisu 
predstavljale smetnju u ostvarivanju dominacije KPJ nad cjelokupnim 
društvom, vrlo brzo normalizirali. 

Iako su vlasti često isticale naprednost i demokratski karakter svog odnosa 
prema vjerskim zajednicama, pa tako i Katoličkoj crkvi, proces 
sekularizacije u komunističkoj Jugoslaviji uvelike se razlikovao od onog u 
razvijenim zemljama Zapada, upravo iz razloga što se odvijao pod 
pretežnim utjecajem politike. Pokušaj sekularizacije ,,odozgo“ doveo je do 
njene implementacije ponajprije i u najvećoj mjeri u dijelovima populacije 
koji su bili najbliži strukturama vlasti, dok je glavnina šire društvene 
zajednice ostala izvan dosega. Tako je zamisao da se organizira potpuno 
sekularizirano društvo u kojem će religija postojati samo kao manjinska 
pojava na razini folklora o kojoj ne treba voditi računa, ostala neostvarena. 
Nasuprot tome, realnost jugoslavenskog društva bila je ta da je religija, i to 
u prvom redu Katolička crkva, ostala prisutna kao masovni i nezaobilazni 
čimbenik društvenog života, koja u ,određenim prilikama i okolnostima 


1 Ostaci oružanih snaga NDH koji su se zadržali u zemlji i nakon uspostave 
komunističkog režima 1945. ili su se naknadno ilegalno ubacili u zemlju. Osnova 
njihova programa bio je protukomunizam, protujugoslavenstvo i samostalna država 
Hrvatska. Radelić, Hrvatska u Jugoslaviji, str. 128. 

'* Radelić, Križari, str. 130; Radelić, Hrvatska u Jugoslaviji, str. 99; Akmadža, 
Katolička crkva u Hrvatskoj, str. 8; Novak, Magnum Crimen, str. 807; Kisić- 
Kolanović, Vrijeme političke represije: ,,veliki sudski procesi“ u Hrvatskoj 1945.- 
1948., ČSP, br. 1, Zagreb 1993., str. 12. 

može aktivirati i mobilizirati velike mase ljudi“, što je osobito dolazilo do 
izražaja prilikom održavanja vjerskih procesija i hodočašća. > 


!5 Srđan Vrcan, Od krize religije k religiji krize, Zagreb 1986., str.73.-74.; Kisić- 
Kolanović, Problem legitimiteta, str. 185. 

Vjerske procesije i hodočašća 


Svoj stav prema procesijama katoličkih vjernika, koje su za režim 
predstavljale neprihvatljiv oblik eksponiranja Katoličke crkve kao nositelja 
suprotstavljenih ideološko-političkih vrijednosti, komunističke su vlasti 
pokazale već u prvim mjesecima od uspostave svoje vlasti prilikom 
pripremanja prve velike poslijeratne procesije iločkih župljana u Ilaču na 
blagdan Velike Gospe 15. kolovoza 1945. godine. To je hodočašće za 
katoličke vjernike na području Srijema bilo značajno i po tome što je 1945. 
godina bila jubilarna za Gospino svetište u Ilači, jer se slavila 80. godišnjica 
od pronalaska čudotvornog Gospina izvora u Ilači i 75. godišnjica od 
gradnje i blagoslova crkve kod tog izvora. U skladu s naputkom 
Ministarstva unutrašnjih poslova o prijavi procesija, tadašnji je upravitelj 
župe Ilok o. Damjan Damjanović uputio usmenu molbu Mjesnom 
Narodnooslobodilačkom odboru (NOO) Ilok za održavanje tradicionalnog 
hodočašća katoličkih vjernika iz Iloka u Ilaču na blagdan Velike Gospe. U 
odgovoru, koji je Mjesni NOO uputio 9. kolovoza, molba je odbijena s 
obrazloženjem ,,što se na taj način skuplja veća masa ljudi, koji putuju kroz 
više mesta i po teritoriji dvaju srezova, te bi svaki pojedinac morao imati 
pored legitimacije i propusnicu u kojoj bi morao biti naznačen točan razlog 
putovanja, a to zbog tehničkih i drugih prilika nije moguće“. Osobito je 
zanimljiv posljednji dio odluke u kojem Mjesni NOO upućuje o. Damjanu i 
ostalim svećenicima 'molbu' riječima: ,,Ujedno vas molimo da bi vernicima 
vaše crkve prigodom održavanja propovedi i inim prilikama skretali pažnju 
na pomaganje narodno oslobodilačke borbe i obnove naše zemlje. Tako na 
pr. upućivati ih na skupljanje starog gvoždja, bakra, papira, krpa i t.d. te im 
inače skretati pažnju na razne akcije, koje imaju cilj pomaganje narodne 
vlasti u svakom pogledu.“'“ Dva dana kasnije, 11. kolovoza, 0. Damjan 
uputio je dopis Mjesnom NOO Ilok u kojem uz primjedbe zbog pokušaja 
zabrane hodočašća daje i nekoliko prijedloga za rješenjem tehničkih 
problema, koje su navedene kao ključni razlog zbog kojeg se hodočašće ne 
može održati. U dopisu stoji da hodočašće u Ilaču nije nikakva novotarija, 
već tradicija koja traje više od pola stoljeća, te se ističe kako niti jedna 
dotadašnja vlast nije branila ili ometala hodočašće, te da bi takva odluka 
mogla ostaviti ,,neugodan dojam na svakog katolika, koji se smatra lojalnim 
gradjaninom Demokratske Federativne Jugoslavije...“ Nadalje, o. Damjan 
predlaže da se tehničke poteškoće riješe izradom propusnica s imenom i 
prezimenom i točnom svrhom putovanja za svakog hodočasnika, pomoću 
pisaćeg stroja i stroja za umnožavanje rukopisa, koje posjeduje Mjesni 
NOO. Otac Damjan također se osvrće i na posljednji dio odluke Mjesnog 
NOO te ističe: ,,Vjernika se vrlo neugodno dojmila stilizacija dopisa toga 


'* Župni arhiv Ilok (dalje: ŽAI), Miscelanea XIV, Nedatirani spisi, Svežanj A-14, 
1944. - 1950. 

Odbora, jer se u njegovom prvom dijelu zabranjuje hodočašće u Ilaču, a u 
drugom se od nas traži, da ih pobudjujemo, da što aktivnije sudjeluju u 
narodnoj borbi i obnovi zemlje, pa je posebno istaknuto, da se skuplja staro 
gvoždje, bakar, papir, krpe i t.d. Katolička religijska svijest Iločana je to 
tako shvatila, kao da narodna vlast smatra, da ono prvo uopće nije važno i 
potrebno, a drugo, da je daleko važnije, ili da su materialne vrijednosti 
daleko važnije od hodočašća u Ilaču.“ Na kraju o. Damjan moli da se uvaže 
njegove dobronamjerne primjedbe, te da se još tijekom istoga dana odbaci 
odluka o zabrani hodočašća.'' Zbog nedostatka pisanih izvora ne znamo 
kakva je bila reakcija Mjesnog NOO na dopis o. Damjana, no iz Kronike 
iločkog samostana saznajemo da se hodočašće ipak održalo: ,,O. Damjan 
vodio je preko 237 osoba u procesiji pješke Gospi u Ilaču, i to tamo i natrag, 
što je vrlo liepo uspjelo.“? 

Neposredno nakon rata na području Đakovačke i Srijemske biskupije 
učestala je bila i pojava čudesnih ukazanja, prilikom čega je također 
dolazilo do okupljanja velikog broja vjernika i organiziranih hodočašća u 
mjesta navodnog ukazanja. Takve pojave vlasti su tumačile kao ,jedan od 
oblika uticaja na  vernike, putem  srednjovekovnog = iskorišćavanja 
prostodušnosti pojedinih građana“. O jednom takvom slučaju na području 
Velike Kopanice govori i sljedeće partijsko izvješće: ,,Klero fašisti počinju 
da djeluju na svoj način te pronalaze razne forme preko kojih će okupiti i 
vezati narod za sebe. Prije par dan povikali su da se u Velikoj Kopanici 
pojavilo neko čudo, te narod ide sada da gleda što tamo ima.“ Daleko veći 
odjek imao je slučaj navodnog ukazanja Majke Božje u selu Bošnjaci, o 
kojemu se u srpnju 1945. godine pisalo i na stranicama Vjesnika. U 
opsežnom referatu nastalom nakon višednevnog boravka predstavnika 
slavonskobrodskog okruga u Bošnjacima iznesen je zaključak da je riječ o 
centru reakcije na kotaru“. Ističe se kako djeca, nahuškana od roditelja i 
drugih fašista, prije svega tamošnjeg župnika Marijana Galovića, govore 
kako svaki dan vide Majku Božju, zbog čega se u selu svaku večer okuplja 
više stotina, a vikendom preko tisuću ljudi. Prema informacija dobivenim od 
strane tamošnjeg tajnika Jedinstvene narodnooslobodilačke fronte (JNOF), 
djeca su Majku Božju prvi puta vidjeli još za vrijeme rata, ali da su tek po 
njegovu završetku ,bivši prijatelji ustaša i Nijemaca počeli sa razornim 
radom“, potičući narod ,na ovo vjersko ludilo“. Tom su prilikom 
predstavnici vlasti razgovarali i sa župnikom Galovićem, koji se tom 
prilikom požalio i na ponašanje vlasti zbog oduzimanja kukuruza, istaknuvši 


"ŽAI, Miscelanea XIV, Nedatirani spisi, Svežanj A-14, 1944. - 1950., 116/45 (11. 
kolovoza 1945.). 

' Samostanki arhiv Ilok (dalje: SAD), Kronika iločkog samostana, Svežanj B-1-3, 
1942.-1967., 14. 

5 Petranović, Aktivnost rimokatoličkog klera, str. 283. 

* Državni arhiv Osijek (dalje: DAO), Kotarski komitet KPH Đakovo 1944.-1955., 
kut. 5, 20. kolovoza 1945. 

da su time katoličko svećenstvo i crkva poniženi.“ Navedena zbivanja 
spominju se i u izvješću slavonskobrodskog Okružnog komiteta upućenog 
Oblasnom komitetu KP Hrvatske za Slavoniju u Osijeku, u kojem u opisu 
političke situacije stoji: ,JU Bošnjacima se nedavno pokazala 'majka božja' 
te se taj glas ubrzo proširio po cijelom županjskom kotaru, a i cijelom 
okrugu, te narod dolazi u velikom broju (oko 5000) na to mjesto. Opazilo se 
da su se na tom mjestu takodjer pojavili i ustaški letci. To je svakako djelo 
Bošnjačkog popa, koji je povezan s okolnom reakcijom.“ 

O događajima u Bošnjacima očitovao se i biskup Akšamović u okružnici 
svećenicima i vjernicima od 20. srpnja 1945. godine. U njoj Akšamović 
navodi da su crkvene vlasti Đakovačke i Srijemske biskupije pristupile 
istraživanju i ocjeni događaja u Bošnjacima, te da su u tu svrhu u selo 
upućena dvojica uglednih svećenika. Tom je prilikom devet osoba, koje su 
bili svjedocima navedenih događaja, upućeno u Đakovo, a zatim u Osijek, 
gdje su se između ostalog, trebale provjeriti i njihove tjelesne i duševne 
sposobnosti. Budući da su ispitivanjem utvrđena nesuglasja u iskazima 
djece, zaključeno je da ,,su uslijed ratnih strahota živčano potrešene osobe i 
da su uslijed molitve u ranu zoru i kasno u noć duševno izmorene i da 
njihova mašta uslijed toga mnogo življe radi, te stvara prikaze, za koje 
vizionarci drže, da su bića iz duhovnog svijeta“. Biskup nadalje ističe da, 
unatoč tome što su se vijesti o događajima u Bošnjacima raširile po cijeloj 
Slavoniji i Srijemu, istragom nije potvrđeno da je uistinu riječ o 
natprirodnim pojavama, te da se stoga Bošnjacima ne može priznati status 
prošteništa ili svetišta. U skladu s tim Akšamović, uz napomenu da 
biskupija ima svoja povijesna svetišta u Petrovaradinu, Ilači i Aljmašu, 
izdaje sljedeći naputak: 

»I. U vrtu Đure Domaćinovića se ne može dozvoliti obavljanje javnih 
molitava, niti vršenje crkvenih obreda. 

2. U istome mjestu se ne može služiti sv. Misa. 

3. Svećenici ne smiju onamo voditi procesije svojih vjernika, dapače imadu 
dužnost, da vjernike pouče, neka ondje ne traže novih čudesa i novih 
proročanstava.“ 

Osim pokušaja zabrane, odnosno neizdavanja dozvole za održavanje 
procesija ili hodočašća, lokalne su vlasti na dane procesija, čije održavanje 
nisu uspjeli spriječiti, različitim organizacijskim propustima nastojali omesti 
njihov uobičajeni tijek. Na takve neprilike upozorio je petrovaradinski 
dekan Fran Martinčević, koji se 1946. godine u dopisu Glavnom izvršnom 


“DAO, Kotarski komitet KPH Đakovo 1944.-1955., kut. 5, Referat sa kotara 
Vinkovačkog i Županjskog od 4.VII. do 7.VII.1945. 
* Partizanska i komunistička represija i zločini u Hrvatskoj 1944.-1946. 
Dokumenti. Slavonija, Srijem i Baranja, Slavonski Brod, 2006., str. 228. 
* Glasnik Biskupija Bosanske i Srijemske, br. 5, Đakovo 31. srpnja 1945., str. 27- 
28. 

odboru Autonomne pokrajine (AP) Vojvodine požalio na događaje prilikom 
održavanje tradicionalnog hodočašća u Gospino svetište ,/Tekije“ pokraj 
Petrovaradina, istaknuvši da kroz proteklih dvjesto godina, otkako na tom 
području postoji zavjetna crkva u čast Gospe Snježne, nije zabilježen niti 
jedan incident, sve do 4. i 5. kolovoza 1946. godine. Naime, tijekom 
održavanja Sv. mise, kojoj je prisustvovalo nekoliko tisuća vjernika, 
pojavila se grupa od 40 do 50 omladinca iz Novog Sada i pred zavjetnom 
crkvom započela s plesom i glasnim pjevanjem, kako bi omeli bogoslužje. 
Tim su se činom, nastavlja Martinčević, omladinci htjeli narugati vjerskim 
uvjerenjima prisutnih građana i seljaka, što predstavlja zakonom zabranjeno 
poticanje vjerske mržnje i netrepeljivosti te su stoga ,,organi N.M. [Narodne 
milicije] po svojoj dužnosti bili obvezani da spriječe svaki nered u tom 
pogledu — a oni to nisu ni pokušali, čime se kod naroda učinio dojam, da je 
slobodno i nekažnjivo vrijedjanje i to javno tudjih vjerskih osjećaja“. Na 
kraju Martinčević upozorava kako je na dane 26. srpnja i 5. kolovoza kroz 
tekijsko svetište prošlo gotovo 20 000 vjernika, no unatoč tom velikom 
broju Uprava autobusnog prometa iz Novog Sada na te je dane ukinula 
dodatni promet kamionima, koji je ostalim danima normalno uredovao. 
Istaknuvši kako je i taj postupak ostavio među vjernicima vrlo negativan 
dojam, Martinčević traži da se spomenuti incidenti ispitaju i pozovu na 
odgovornost oni koji su ,,sudjelovanjem ili propustom vršenja svoje službe 
pomogli da dodje do tako nemilih dogadjaja“. O spomenutim događajima, 
na traženje Glavnog izvršnog odbora AP Vojvodine, očitovao se načelnik 
Odjela unutrašnjih poslova, koji je na dekanov prigovor kako policija nije 
reagirala na omladince koji su ometali bogoslužje istaknuo da intervencija 
nije ni bila potrebna, jer nije došlo do nikakvog incidenta, uz napomenu da 
su ,veselje i pesma“ uobičajeni kod crkvenih proslava. U pogledu 
prometnih poteškoća izvještaj je dao upravitelj prometnog poduzeća, koji je 
pojasnio kako su na dan 26. srpnja, prema naputku prometne policije, morali 
obustaviti promet kamiona zbog njihova preuređenja, odnosno montiranja 
novih klupa, dok su 5. kolovoza kamioni preusmjereni na prijevoz putnika 
do trkališta, za što je zbog održavanja prve kasačke utrke u Vojvodini 
vladalo veliko zanimanje građanstva.“ 

Vjerske prilike u petrovaradinskom dekanatu, ali i u ostatku biskupije na 
području AP Vojvodine, gdje je katoličko stanovništvo predstavljalo 
manjinsku skupinu, dodatno su se pogoršavale tijekom godina, osobito u 
pogledu održavanja vjerskih skupova. Prema riječima petrovaradinskog 
dekana Frana Martinčevića, prilike u tom dijelu biskupije toliko su se 
promijenile te je ,,Narodna Vlast stala na stanovište da ne dozvoljava javne 
vjerske obrede procesija na sve običajne crkvene blagdane“, naglašavajući 
kako je i sam Petrovaradin ,,kao mjesto velike vojničke posade i inovjerskih 


ZI NAĐ, Fond BK, 397/1947 (12. kolovoza 1946., 28. kolovoza 1946., 11. rujna 
1946.). 

naseljenika poprimio u zadnje upravo godine sasma novi izgled“. U takvim 
okolnostima u župama na području cijelog dekanata nisu održane ni 
tradicionalne uskrsne procesije izvan crkve, a također je od lokalnih vlasti 
izdana zabrana javnog prijenosa Tekijske Gospe, ali i svih budućih javnih 
crkvenih obreda. Na podneseni izvještaj, Biskupski je ordinarijat izdao 
naputak da se izbjegava sve što bi moglo izazvati neugodnosti, kako za 
svećenike tako i za vjernike, te da se i vjernici obavijeste o izdanim 
zabranama. Na pitanje o prijenosu Gospine slike, preporučuje se da se obavi 
u najvećoj skromnosti te da se slika, zbog opasnosti o krađe i uništenja, 
nikada ne ostavlja u tekijskom prošteništu preko noći nego da se čuva u 
župnoj crkvi sv. Jurja.“ 

Iste godine zabilježene su i poteškoće prilikom održavanje tijelovskih 
procesija u župama dekanata Srijemska Mitrovica, o čemu je izvijestio 
rumski župnik Ivan Kuner. U Rumi, gdje se po prvi puta organiziralo 
nošenje kipova, a prisutne djevojke bile su odjevene u mađarske i hrvatske 
narodne nošnje, sat prije početka bogoslužja u crkvu su došli predstavnici 
Narodne milicije i, bez pojašnjenja, zabranili vanjsku svečanost, što je 
izazvalo veliko ogorčenje među prisutnim vjernicima. Kuner navodi kako je 
procesija također zabranjena i u župi Hrtkovci, gdje su u procesiji stigli 
vjernici iz Nikinaca i Platićeva, no po izlasku iz sela zaustavljeni su, pri 
čemu su im barjaci i križevi oteti. U Srijemskoj Mitrovici procesija nije niti 
održana, jer je za djecu u isto vrijeme organiziran izlet, a odrasli su morali 
na radnu akciju, dok je obilježavanje blagdana Tijelova bez smetnji održano 
jedino u župi Irig.“ 

Kako bi se izbjegle daljnje neprilike s ,,narodnim vlastima“, župnici u 
srijemskom dijelu biskupije većinu su vjerskih obreda održavali isključivo u 
crkvama, na što su se, prema riječima hrtkovačkog župnika, ,,toliko privikli, 
da na javne vjerske manifestacije kao što su procesije ni ne pomišljamo“.“' 
Na slične vijesti koje su stizale i iz ostalih dijelova biskupije, biskup 
Akšamović odgovarao je da unatoč takvim prilikama ne smiju klonuti 
duhom, ističući kako je u prvim kršćanskim vremenima, kada nije bilo 
vjerske obuke, tiska niti vjerskih procesija, kršćanstvo ipak cvalo i širilo se, 
te da ,,Bog svoje Crkve ne ostavlja i ne zaboravlja niti danas“.* 

U onim mjestima gdje su predstavnici Crkve uspjeli dobiti odobrenje za 
održavanje procesije, postavljala su se različita organizacijska ograničenja i 
zabrane od strane lokalnih vlasti, kao što su prebacivanje procesije s radnog 
dana na nedjelju ili zabrana sudjelovanja vatrogascima u vjerskim 
svečanostima. Tako su na Veliki petak 1949. godine u Hrtkovcima uhićena 
dvojica pripadnika dobrovoljnog vatrogasnog društva, koji su prema starom 


“ NAĐ, Fond BK, 644/1947 (10. i 21. travnja 1947.). 
* NAĐ, Fond BK, 934/1947 (7. lipnja 1947.) 

*“" NAĐ, Fond BK, 810/1949 (31. svibnja 1949.) 

* NAĐ, Fond BK, 810/1949 (31. svibnja 1949.). 

običaju trebali držati stražu ispred Isusova groba, da bi idući dan bili pušteni 
na slobodu. Taj se čin opravdao time što su vatrogasci tom prilikom bili u 
službenoj uniformi.“ Sličnih slučajeva u većem broju bilo je i tijekom 
uskrsnih blagdana 1952. godine, kada su u brojnim župama biskupije 
narodne vlasti pravile smetnje zbog sudjelovanja vatrogasaca u čuvanju 
Isusova groba i u samoj procesiju u službenoj vatrogasnoj odori. Zbog toga 
su u pojedinim župama, kao što je Sibinj, vatrogasci u uskrsnim obredima i 
procesiji sudjelovali u građanskim odijelima kao vjernici.“ O problemu 
sudjelovanja članova vatrogasnih društava u crkvenim procesijama i 
općenito o njihovoj uključenosti u vjerski život pojedinog kraja, često se 
govorilo i u političkim izvještajima lokalnih partijskih organizacija. U njima 
se isticalo kako se ,neprijateljski rad popova i mačekovih elemenata“ 
najviše očituje upravo u radu vatrogasnih društava, koji svojim djelovanjem 
nastoje mladež odvratiti od partijskih organizacija. Prema stavu 
komunističkih vlasti, negativan utjecaj vatrogasnih društava posebice se 
isticao u ,raznim akcijama koje organizuju popovi i pod vidom izvjesnih 
vjerskih poslova ili obreda“, pri čemu razvijaju svoju političku djelatnost. 
Kako bi se spriječilo takvo daljnje djelovanje, partijski komiteti organizirali 
su sastanke s predstavnicima svih vatrogasnih društava na kojem su 
upozoreni da nitko ne može biti član nekog društva, pa tako ni vatrogasnog, 
ukoliko nije član Narodne fronte. Kao velike negativnosti u radu 
vatrogasnih društava također su se isticale i pojave u njihovim prostorijama, 
gdje su se uz slike Maršala Tita mogle pronaći i slike njihova zaštitnika, sv. 
Florijana.?! 

U travnju 1949. godine Ministarstvo unutrašnjih poslova NRH novim je 
Zakonom o javnom redu i miru odredilo obvezno prijavljivanje svih 
sastanaka, zabava i povorki nadležnom odjelu unutrašnjih poslova 
najkasnije 48 sati prije održavanja (čl. 4). Kako u zakonu nije bilo točno 
naznačeno odnosili se ta odredba i na javne crkvene obrede, Biskupski 
ordinarijat u Đakovu uputio je upit Komisiji za vjerske poslove u Zagrebu 
sa zamolbom da se jasno protumači vrijede li nove zakonske odredbe i za 
procesije i vjerske obrede koji se do tada nisu morali prijavljivati, kao što su 
crkveni godovi, pogrebne povorke i procesije u samom mjestu. Na kraju 
dopisa, potpisani biskupov delegat Josip Sokol, ističe kako su dodatna 
tumačenja potrebna kako bi se izbjegla samovolja lokalnih vlasti i zabrana 
javnih crkveno-vjerskih manifestacija, ,,što bi moglo izazvati negodovanje u 
narodu, koji je od davnine kod tih funkcija brojno sudjelovao“. Odgovor 
vjerske komisije, ukoliko je poslan, nije poznat, no Biskupski je ordinarijat 


“ NAĐ, Fond BK, 810/1949 (6. svibnja 1949.). 

% NAĐ, Fond BK, 811/1952 (3. svibnja 1952.). 

* DAO, Kotarski Komitet SKH Donji Miholjac 1945.-1955., Opći spisi, kut. 1, 
123/1946 (23. svibnja 1946); DAO, Kotarski komitet SKH Vinkovci 1945.-1962, 
Opći spisi, kut. 3, 386/1949 (28. svibnja 1949.); DAO, Skupština kotara Osijek 
1945.-1967., kut. 1487, Fascikl: 1955. 

dijecezansko svećenstvo upućivao da sve vjerske procesije, kako one u 
mjestu tako i one u kojima je predviđen odlazak u drugo mjesto, obvezno 
prijave nadležnim vlastima. Što se tiče procesija oko crkve ili pogrebnih 
povorki, Ordinarijat iznosi mišljenje da se oni ne trebaju prijavljivati, jer se 
njima ne ugrožavaju javni red i mir, no da je poželjno da se oko toga pitanja 
župnici posavjetuju s mjesnim NO-ima i svoje postupke usklade i s 
njihovim naputcima. 

Izmjenama Zakona o prekršajima protiv javnog reda i mira potkraj 1951. 
godine, članak 4 koji je uređivao postupak prijave i organizacije javnih 
skupova, promijenjen je u članak 6 i glasio je: ,,Priređivači javnih skupova 
(sastanaka, zabava, povorki i sl.), koji ne potpadaju pod odredbe čl. 20 do 
25. Zakona o udruženjima, zborovima i drugim javnim skupovima, dužni su 
takve priredbe prijaviti nadležnom povjereništvu unutrašnjih poslova 
kotarskog odnosno gradskog narodnog odbora najmanje 48 sati prije 
održavanja. U prijavi se mora navesti svrha, mjesto i vrijeme održavanja 
javne priredbe. Nadležni organ unutrašnjih poslova, kojem je prijava 
podnesena, može zabraniti održavanje priredbe, ako postoji opasnost 
ugrožavanja javnog reda i mira. Tko priređuje, održava ili pomaže 
priređivanje ili održavanje neprijavljenih ili zabranjenih javnih skupova (...) 
kaznit će se novčanom kaznom do 2000 dinara ili kaznom zatvora do 15 
dana.“ U skladu s novim odredbama, Biskupski je ordinarijat izdao upute 
župnim uredima da za sve procesije i ostale vjerske skupove, koji se 
održavaju izvan crkve, podnesu taksiranu prijavu nadležnom državnom 
tijelu, koju nisu dužni osobno odnijeti niti moraju čekati posebno 
odobrenje.?* 

Iako je zakon predviđao zabranu procesija i ostalih izvancrkvenih vjerskih 
obreda samo u slučaju narušavanja javnog reda i mira, lokalne su vlasti i 
dalje nastave sa zabranama, premda je iz pojedinih rješenja vidljivo da takve 
odluke nisu bile utemeljene na postojećim zakonskim propisima. Tako u 
jednom od rješenja izdanih od strane Povjereništva unutrašnjih poslova pri 
Narodnom odboru kotara (NOK) Đakovo, kao obrazloženje zabrane stoji: 
»Ne ukazuje se potreba, da procesija dana 12. IV. 1952. u Vel. Kopanici ide 
od crkve kroz malu ulicu prema pošti i natrag preko parka u crkvu, pošto je 
dovoljno da se procesija održi samo u krugu crkve...“ Također je 
znakovito da je citirana odluka donesena samo dan prije održavanja 
predviđene procesije, iz čega je vidljiva namjera lokalnih vlasti da se 
onemogući pravovremeno upućivanje žalbe Ministarstvu unutrašnjih 
poslova NRH te njen mogući pozitivan ishod. 


* NAĐ, Fond BK, Spisi Apostolske administrature (dalje: Spisi AA), 98/1949 (28. 
svibnja 1949., 1. lipnja 1949.). 

* Vjesnik biskupije đakovačke, br. 3, Đakovo ožujak 1952., str. 47-48. 

** NAĐ, Fond BK, 698/1952 (11. travnja 1952.) 

Brojnim sličnim odlukama dušobrižno svećenstvo bilo je izuzetno 
razočarano i obeshrabreno u svojim nastojanjima te su neki od njih u 
pismima Biskupskom ordinarijatu isticali besmisao daljnjeg upućivanja 
prijava za održavanje procesija, budući da je svaka s biljezima i poslana 
preporučeno stajala više od 80 dinara, a vjerojatnost njihova odbijanja bila 
je velika. Na takve dopise, Ordinarijat je odgovarao da nikako ne smiju 
»Klonuti duhom“ i odustati od upornog traženja prava za održavanje vjerskih 
obreda, ističući: ,,Narodna vlast bi to i htjela da mi klonemo duhom, pa da 
prestanemo s prijavama i tako nam posve onemoguće procesije. Mi ne 
smijemo ovom njihovom planu nasjesti. Konačno, ako nam i zabrane, mi 
imamo opet novi dokumenat u rukama protiv nepravilnog uredovanja nižih 
organa narod. vlasti.“ U jednom od dopisa Ordinarijata također se navode i 
primjeri iz župa Trnava i Drenje, u kojima su župnici u jednom dopisu 
podnijeli prijave za održavanjem procesija Uskrsnuća i za blagdan sv. 
Marka, pa je uskrsna procesija zabranjena, a svetkovina Markova odobrena 
te da zbog toga, dok se može, svaku procesiju treba prijavljivati i voditi, ,,a 
ako državna vlast želi zabraniti, neka o tom izda rješenje“. Na preporuke 
pojedinih župnika da Biskupski ordinarijat svojim autoritetom pokuša 
ishoditi kod Ministarstva unutrašnjih poslova načelno rješenje o crkvenim 
procesijama, kojim bi se ukinulo njihovo pojedinačno prijavljivanje, kao i 
nezakoniti postupci nižih vlasti, Ordinarijat je odgovorio da su katolički 
biskupi uputili takav zahtjev u jesen 1951. godine, no da je odgovor stigao u 
obliku novog zakona o prekršajima iz čega je jasno vidljivo ,,da Vlada ne 
želi u ovoj stvari izdavati kolektivnu dozvolu“. 

Učestalost zabrana crkvenih procesija tijekom 1952. godine o kojima 
svjedoči veliki broj dopisa iz župa diljem biskupije, dijelom se može 
objasniti zaoštravanjem općeg stava državnih vlasti prema Katoličkoj crkvi, 
koji se očitovao već na samom početku godine izbacivanjem vjerske nastave 
iz državnih škola te isključenjem Bogoslovnog fakulteta u Zagrebu iz 
sastava Sveučilišta i koji će kulminirati krajem godine prekidom 
diplomatskih odnosa između Jugoslaviji i Svete Stolice. No, s druge strane, 
netrpeljivost lokalnih i državnih vlasti prema Katoličkoj crkvi na području 
Đakovačke i Srijemske biskupije, bez sumnje je velikim dijelom bila 
pojačana imenovanjem, režimu neprihvatljivog, Stjepana Biuerleina za 
pomoćnog biskupa đakovačkog. Negativan odnos komunističkih vlasti 
prema novom pomoćnom biskupu, kao i višemjesečna medijska kampanja 
protiv njega, koja je uslijedila neposredno nakon imenovanja, zasigurno su 
bili još veći poticaj i opravdanje lokalnim vlastima, koji su pod takvim 
utjecajem dodatno pooštrili kriterije prilikom rješavanja molbi za 
održavanjem procesija. 


*5 NAĐ, Fond BK, 698/1952 (11. i 21. travnja 1952.); 710/1952 (28. i 29. travnja 
1952.). 

Na zabrane održavanja pojedinih procesija katoličkih vjernika prema 
predstavnicima državnih vlasti reagirao je osobno i biskup Akšamović, koji 
je ponukan odlukom Narodne milicije u Dalju o zabrani redovitog 
hodočašća od 12. do 14. rujna 1952. godine u Aljmaš, povodom blagdana 
Imena Marijinog, uputio predstavku Ministarstvu unutrašnjih poslova NRH. 
Naime, nekoliko dana prije održavanja hodočašća, župnik u Aljmašu 
obaviješten je da se na dan 14. rujna zabranjuje hodočašće, jer je svetkovina 
blagdana 12. rujna. Akšamović u nastavku napominje kako takva odluka 
nema valjanog obrazloženja, jer nije moguće u jednom danu u crkvi okupiti 
veliki broj hodočasnika te da najveći broj vjernika, prema naputku 
Ordinarijata, dolazi upravo nedjeljom, 14. rujna, kako ne bi izgubili radni 
dan. Upućujući molbu za povoljnim rješenjem slučaja, Akšamović na kraju 
ističe kako je spomenuta zabrana izazvala među vjernicima ,,veliku sablazan 
i negodovanje, pak već građanskom miru za volju opravdano je da se 
zabrana Milicije u Dalju proglasi ništetnom“. Osim predstavke, biskup 
Akšamović u Zagreb je, kao delegata koji će detaljnije izvijestiti 
Ministarstvo o navedenom slučaju, poslao kanonika Zvonimira Markovića, 
a kopiju predstavke poslao je i predsjedniku vjerske komisije Svetozaru 
Ritigu, s molbom za što hitnijim rješenjem kako bi se hodočašće moglo 
održati.“ 

Donošenjem Zakona o pravnom položaju vjerskih zajednica u svibnju 1953. 
godine pitanje održavanja vjerskih obreda regulirano je gotovo na identičan 
način kao i prethodnim zakonskim odredbama: ,,Vjerski obredi koji se vrše 
u skupovima mogu se slobodno vršiti u crkvama, hramovima i drugim 
javnim prostorijama koje su vjerske zajednice odredile za vršenje vjerskih 
obreda, kao i u dvorištima, portama, grobljima i drugim javnim prostorima 
vezanim za crkve odnosno hramove. Održavanje litija, procesija i vjerskih 
obreda izvan prostora navedenih u prethodnom stavu, može odobriti narodni 
odbor kotara odnosno grada na temelju propisa republičkog izvršnog vijeća. 
Odredba prethodnog stava ovog zakona ne odnosi se na vjerske obrede u 
vezi sa porodičnim slavljem, vjenčanjem i pogrebom. Nadležni narodni 
odbor kotara odnosno grada može, u okviru poduzetih općih mjera za zaštitu 
narodnog zdravlja i javnog reda, zabraniti održavanje vjerskih skupova za 
vrijeme dok traju okolnosti radi kojih su navedene mjere poduzete.“*' Jedina 
razlika u odnosu na prijašnji postupak oko organiziranje procesija bila je to 
što je prema Zakonu o pravnom položaju vjerskih zajednica nužno bilo 
dobivanje odobrenja nadležnih tijela vlasti za njihovo održavanje, dok je do 
tada dostatna bila samo prijava. Uslijed toga, Komisija za vjerske poslove 
uputila je dopis Biskupskom ordinarijatu u kojem je skrenuta pažnja na 
novu zakonsku odredbu te da u skladu s njom vjerski predstavnici 


* NAĐ, Fond BK, 1419/1952 (10. rujna 1952.). 
*" Vjesnik biskupije đakovačke, br. 6, Đakovo lipanj 1953., str. 94. 

pravovremeno upućuju svoje molbe, najmanje osam dana prije održavanja 
vjerskog obreda. 

Međutim, nova zakonska regulativa crkveno-državnih odnosa nije uspjela 
riješiti problem organizacije i održavanja javnih vjerskih skupova te su 
njihove zabrane i dalje bile prilično česte. Za razliku od pitanja vjerske 
nastave i prikupljanja dobrovoljnih priloga, čije su provođenje komunističke 
vlasti uspjele ograničiti isključivo na crkveni prostor, što je potvrđeno i 
Zakonom o pravnom položaju vjerskih zajednica, održavanje vjerskih 
manifestacija i dalje je bilo moguće organizirati na javnom prostoru te su u 
nedostatku jedinstvene zabrane, koja bi pred domaćom i međunarodnom 
javnošću potvrdila teze o nedostatku vjerskih sloboda na području 
Jugoslavije, državne vlasti odluku = prepuštale — nižim, lokalnim 
predstavnicima vlasti, koji su nastavili s dotadašnjom praksom i u većini 
slučajeva zabranjivali održavanje vjerskih procesija i hodočašća. Vrlo su 
česti bili i slučajevi nedosljednosti u obrazloženjima prilikom odbijanja 
pojedine procesije, što je vidljivo i iz vukovarskog primjera prilikom prijave 
tijelovske procesije, koja je zabranjena zbog toga što je predviđena za 
nedjelju, a ne na sam blagdan Tijelova. Na žalbu upućenu višim tijelima 
vlasti u Zagreb, također je stigao negativan odgovor, ali ovaj put s 
obrazloženjem da se procesijom narušava javni red i mir. Takvu odluku, 
gvardijan vukovarskog franjevačkog samostana Stanko Banić, ironično je 
prokomentirao: ,/To je novi dokaz podpune slobode!“* Osim toga, veliki 
broj župnika u svojim dopisima Biskupskom ordinarijatu i dalje se žalio na 
već poznatu praksu lokalnih vlasti izdavanja odluka o zabrani vjerskog 
obreda dan prije njihova održavanja, čime se htjelo spriječiti pravovremeno 
upućivanje žalbe nadležnom Ministarstvu. Zbog takvog postupanja od 
strane Kotarskog NO-a Osijek žalbu Ministarstvu unutrašnjih poslova 
uputio je čepinski župnik Gejza Varga te istaknuo da njome ne traži 
odobrenje procesije, pa čak ni naknadno, nego osudu neispravnog postupka 
Kotarskog NO-a. Kao prvi razlog upućivanja žalbe napominje činjenicu da 
je rješenje o zabrani tijelovske procesije uručeno 19. lipnja 1954. godine, 
odnosno dan prije održavanja same procesije, ,tako da je pravovremena 
žalba bila nemoguća“, no kao najveći poticaj za ulaganje žalbe naglašava 
,neznalačko, neopravdano, protuzakonito i neumjesno obrazloženje 
riješenja“ da se tijelovska procesija održi na sam blagdan, koji je te godine 
padao na 17. lipnja. Svoje tvrdnje župnik Varga obrazlaže činjenicom da je 
»davnašnji običaj da se tjelovska procesija drži na dan Tijelova ili bilo koji 
drugi dan u osmini Tijelova“ [podcrtano u izvorniku] te da određivanje kada 
će se održati tijelovska ili bilo koja druga procesija ne spada u djelokrug 
nadležnosti Kotarskog NO-a, nego o tome pravo imaju odlučiti vjerske 


* NAĐ, Fond BK, 877/1953 (18. lipnja 1953.); Vjesnik biskupije đakovačke, br. 7- 
8, Đakovo srpanj-kolovoz 1953., str. 116. 
* NAĐ, BOA, kut. 2/1953. (10. lipnja 1953.). 

zajednice u okviru crkvenih propisa. Nadalje, takav čin nadležnog NO-a 
smatra protuzakonitim, jer se njime krši čl. 3 i čl. 5 Zakona o pravnom 
položaju vjerskih zajednica, kojima se jamči sloboda u vršenju vjerskih 
obreda i zabranjuje njihovo sprječavanje, dok se neumjesnost rješenja, 
prema tvrdnjama župnika Varge, očituje u bezrazložnom zabranjivanju 
procesije, unatoč molbi župnog ureda kao predstavnika svih katoličkih 
vjernika, što je izazvalo kod žiteljstva opravdano negodovanje“.“ 

Na rad Kotarskog NO-a Osijek u pogledu izdavanja odobrenja za 
održavanjem vjerskih procesija tijekom 1956. godine nekoliko se puta 
požalio i sam pomoćni biskup Ba4uerlein. Naime, reorganizacijom vlasti i 
proglašenjem Zakona o području općina i kotara NRH 1955. godine dolazi 
do ukidanja Kotarskog NO-a Đakovo, čije je područje, izuzev Levanjske 
Varoši, pripojeno Kotaru Osijek, koji je time preuzeo i nadležnost nad 
odlukama o održavanju procesija u gradu Đakovu i okolici.“ U skladu s 
tim, Biskupski ordinarijat u Đakovu u ožujku 1956. godine podnio je molbu 
Upravi za unutrašnje poslove pri Kotarskom NO-u Osijek za održavanjem 
uskrsne procesije ispred katedrale na dan 31. ožujka između 20 i 21 h, no 
molba je odbijena s obrazloženjem da se procesijom narušava javni red i 
mir, budući je predviđena za noćne sate.“ Iako je na rješenju stajao datum 
26. ožujka, odluka je Biskupskom ordinarijatu uručena tek 31. ožujka, na 
sam dan održavanja procesije. Međutim, unatoč tome Biskupski je 
ordinarijat, uputio žalbu Ministarstvu unutrašnjih poslova NRH pobijajući 
tvrdnju Kotarskog NO-a Osijek da bi održavanje uskrsne procesije narušilo 
javni red i mir. U prilog tome iznosi sljedeće činjenice: a) vrijeme 
održavanja procesije, 20 h, nipošto ne predstavlja kasne noćne sate da bi se 
procesijom narušio javni red i mir; b) u molbi je naznačeno da procesija 
obilazi trg ispred katedrale, nakon čega se bez zadržavanja vraća u 
katedralu. Na trgu se nalaze katedrala, biskupski dvor, Bogoslovno 
sjemenište i četiri kuće sa stanovima kanonika, Gradska tiskara i Ured 
socijalnog osiguranja, koji tada ne rade, a stanovnici svih ostalih kuća i sami 
sudjeluju u procesiji, ,pa prema tomu nema tko da bude smetan“; c) u to 
vrijeme na trgu nema prometa, koji bi zbog održavanja procesije bio 
ometan, a u slučaju nailaska kojeg vozila, postoji obilazni put udaljen svega 
nekoliko metara; d) uprava katedrale ima dovoljan broj dobro uvježbanih 
bogoslova, koji bi se za vrijeme održavanja procesije brinuli za očuvanje 
reda, a sama procesija na trgu trajat će najviše 30 minuta. U nastavku žalbe, 
biskup Ba4uerlein ističe kako je Stolna crkva broj godišnjih procesija, ,koje 
su se u prijašnja vremena održavale u većem broju i odvijali ulicama grada“, 
smanjila na najmanju moguću razinu te da se trenutno godišnje održavaju 
samo tri procesije, i to za Uskrs, Tijelovo i na blagdan sv. Pavla. Ukoliko bi 


* NAĐ, Fond BK, Spisi AA, 155/1954 (25. lipnja 1954.). 
*! Sumarni inventar Skupštine kotara Osijek 1945.-1967., Osijek 2001., str. 2. 
* NAĐ, Fond BK, 576/1956 (23. i 26. ožujka 1956.). 

se sličnim zabranama onemogućilo održavanja i tih procesija, koje su 
zakonom dopuštene, ukinule bi se i posljednje katedralne procesije. Takve 
odluke lokalnih vlasti, upozorava B4uerlein, stvaraju veliko neraspoloženje 
kod katoličkih vjernika, koji u velikom broju sudjeluju u procesijama i čine 
veliku štetu ugledu i autoritetu Narodne vlasti, budući se zabrane stoljetnih 
vjerskih običaja tumače kao ,,akt neraspoloženja protiv prava Crkve, koja su 
joj zagarantirana Ustavom i postojećim državnim zakonskim propisima“. 
Ističući na kraju kako je za slučaj zabrane uskrsne procesije povoljno 
rješenje žalbe bespredmetno, jer je Uskrs prošao, Biuerlein navodi kako je 
glavna svrha žalbe da se Kotarskom NO-u Osijek skrene pažnja da u buduće 
ne zabranjuju olako slične procesije, koje su u načelu dopuštene postojećim 
državnim propisima. Žalba Biskupskog ordinarijata odbijena je s 
obrazloženjem da je Kotarski NO Osijek postupio po slobodnoj ocjeni, pri 
čemu, prema njihovu mišljenju, nije prekoračio zakonske okvire.“ 

Novu molbu Kotarskom NO-u Osijek biskup B4uerlein uputio je povodom 
održavanja tijelovske procesije, 3. lipnja 1956. godine, ovaj puta u 
prijepodnevnim satima između 11 i 12 h. Molba je odbijena s identičnim 
obrazloženjem kao i za uskrsnu procesiju, da se prilikom rješavanja molbe 
imalo u vidu održavanje javnog reda i mira.“* Nakon što je ovom odlukom 
odbijena i druga godišnja procesija u Đakovu, biskup B4uerlein odlučio je 
uputiti dopis Komisiji za tumačenje zakona pri Saveznoj Narodnoj skupštini 
FNRJ u Beogradu kojem je priložio sve gore navedene molbe Biskupskog 
ordinarijata, kao i odluke nadležnih lokalnih i republičkih vlasti. Napominje 
da nakon odbijanja molba za održavanjem tijelovske procesije, Biskupski 
ordinarijat nije upućivao novu molbu republičkom Ministarstvu unutrašnjih 
poslova, jer su stekli dojam da Kotarski NO Osijek ,,stvara praksu, da naše 
molbe za održanje procesije uvijek negativno rješava i to bez ikakvog 
posebnog obrazloženja“, iako je ono prema Općem zakonu o narodnim 
odborima obvezno, osobito u slučaju odbijanja zahtjeva. Na temelju svih 
iznesenih činjenica, biskup Biuerlein traži od Komisije da donese odluku 
jesu li Kotarski NO Osijek i Ministarstvo unutrašnjih poslova NRH u tim 
slučajevima pravilno primijenili zakon, koji inače, prema čl. 13 Zakona o 
pravnom položaju vjerskih zajednica dopušta održavanje procesija. Ukoliko 
se dopusti takva praksa, nastavlja Biuerlein, upitno je ima li smisla i dalje 
podnositi molbe za procesije, ,jer nam molbe, ma kako ih postavili bivaju 
odbijene“. Na kraju napominje kako Kotarski NO Slavonski Brod 
udovoljava molbama župnih ureda za održavanjem procesija te da takve 
očigledne razlike u rješavanju molbi unose ,nezadovoljstvo u narodne mase 


i nepovjerenje u narodnu vlast“.“ 


# NAĐ, Fond BK, 576/1956 (6. i 16. travnja 1956.). 
* NAĐ, Fond BK, 825/1956 (15. i 21. svibnja 1956.). 
* NAĐ, Fond BK, 576/1956 (8. lipnja 1956.). 

Da se dogodilo ono što je biskup B4uerlein najavio u prethodnom dopisu 
vidljivo je iz nedostatka bilo kakvih arhivskih podataka o organizaciji i 
održavanju procesija i hodočašća tijekom idućih nekoliko godina, što 
upućuje na mogući zaključak kako je svećenstvo Đakovačke i Srijemske 
biskupije zbog stalnih odbijanja, zabrana i onemogućavanja njihova 
održavanja odustalo od podnošenja prijava i daljnjeg organiziranja procesija 
i hodočašća. 


Zaključak 


U okolnostima izrazito zategnutih crkveno-državnih odnosa u Jugoslaviji 
nakon 1945. godine, pitanje vjerskih sloboda i slobodnog izražavanja 
vjerskih osjećaja za Katoličku je crkvu predstavljalo jedno od najvažnijih 
pitanja. S druge strane i predstavnici vlasti posvećivali su veliku pažnju 
praćenju vanjskih formi religijske prakse i njenih obreda te su na temelju 
podataka o sudjelovanja stanovništva u različitim crkvenim obredima i 
svečanostima ocjenjivali društveni utjecaj Katoličke crkve. Na koji su se 
način komunističke vlasti odnosile prema religijskoj praksi katoličkih 
vjernika na području Đakovačke i Srijemske biskupije najbolje je vidljivo 
na primjeru održavanja različitih procesija i hodočašća, koji su kao jedan od 
najznačajnijih oblika pučke religioznosti svojom masovnošću predstavljali i 
svojevrstan društveni događaj. U tom smislu, njihovo održavanje uvelike je 
ovisilo i o trenutnim društveno-političkim prilikama, koje su u razdoblju 
komunističkog režima bile izrazito nepovoljne prema takvim oblicima 
javnog i masovnog iskazivanja vjersko-ideoloških osjećaja. Navedeni 
podaci u članku pružaju jasne dokaze o izuzetno ograničenim vjerskim 
slobodama na području Đakovačke i Srijemske biskupije. Odnos 
komunističkih vlasti prema održavanju vjerskih procesija i hodočašća, koji 
su predstavljali i svojevrstan pokazatelj sloboda koje uživa katolička 
zajednica, bio je izuzetno netolerantan, iako su vlasti uporno odbacivale i 
negirale optužbe o ugroženosti Katoličke crkve i njenih vjernika u 
Jugoslaviji. U svoju obranu, vlasti su vrlo često isticale različite zakone, 
ponajprije Ustav i Zakon o pravnom položaju vjerskih zajednica, koji su 
jamčili široke vjerske slobode i ravnopravnost svih građana, no u praksi su 
Katolička crkva i njeni vjernici vrlo rijetko bili u mogućnosti ostvariti prava 
zajamčena tim zakonima. Za održavanje vjerskih procesija i hodočašća 
nerijetko je presudan bio i stav lokalnih vlasti, koje su često samovoljno 
tumačile i provodile zakone, uglavnom na štetu vjernika i svećenstva. U 
takvim okolnostima, stoljetna tradicija održavanja brojnih hodočašća i 
procesija na području Đakovačke i Srijemske biskupije do 1960. godine 
svedena je na najmanju moguću razinu. 

Religious processions and pilgrimages in the Đakovo or Bosnia and 
Srijem Diocese in the Light of the Relations between the Church and the 
State from 1945 to 1960 


Slađana JOSIPOVIĆ BATOREK, Osijek 
SUMMARY 


Within the circumstances of very tensed relations between the Church and 
the state in Yugoslavia after 1945, the question of religious liberties and 
free expression of religious sentiments constituted one of the most important 
issues for the Catholic Church. On the other side, the representatives of 
secular authority have awarded great attention to the control of external 
forms of religious practices and ceremonies and on the basis of collected 
information on the activity of population in various Church festivities 
assessed social influence of Catholic Church. The manner how the 
communist authorities treated religious practice of the Catholics in the area 
of Đakovo and Srijem diocese is evident the best on the example of various 
processions and pilgrimages held there, which were, as one of the most 
significant forms of popular religiosity by the mass participation of 
believers represented also a sort of a social event. In that light, the holding 
of such manifestations greatly depended on current socio-political 
circumstances, which were in the communist period highly unfavourable to 
such forms of public and massive expressions of religious and ideological 
sentiments. The information given in this article shows clear evidence of 
extremely limited religious liberties in the area of Đakovo and Srijem 
diocese. The attitude of communist authorities towards religious 
processions and pilgrimages was highly intolerant, although government 
persistently rejected and negated accusations that the Catholic Church and 
its followers in Yugoslavia were endangered. In its defence, the government 
often emphasized various legal documents, first of all the Constitution and 
the Law on legal position of religious communities, which in theory 
guaranteed wide religious liberties and equality of all citizens, but in 
practice, the Catholic Church and its believers were rarely in the position of 
achieving rights guaranteed by these laws. For holding religious 
processions and pilgrimages a determining factor was frequently the 
attitude _ of local authorities, which often _arbitrarily interpreted and 
enforced the laws, mostly to the detriment of believers and clergy. In those 
circumstances a centuries-long tradition on holding various pilgrimages 
and processions in the area of Đakovo and Srijem diocese was reduced to a 
minimum. 

Key words: religious practices, processions, pilgrimages, religious liberties, 
Đakovo and Srijem diocese, Socialist Republic of Croatia 

